प्रख्यात अंग्रेजी उपन्यासकार और सामाजिक कार्यकर्ता अरुंधति रॉय ने नरेंद्र मोदी सरकार के बारे में तीखी टिप्पणी करते हुए कहा है कि यह लोकतांत्रिक ढंग से चुनी गई सर्वसत्तावादी सरकार है. यदि इसे अतिरेकपूर्ण टिप्पणी माना जाए तो भी इस बात से इंकार नहीं किया जा सकता कि इसमें सत्यांश अवश्य है क्योंकि सत्तारूढ़ भारतीय जनता पार्टी, उसकी हिंदुत्ववादी विचारधारा और प्रधानमंत्री नरेंद्र मोदी की किसी भी प्रकार की आलोचना को सहन न करने का माहौल बनाया जा रहा है. पिछले दिनों सोशल मीडिया और मुख्यधारा की मीडिया—दोनों पर यह प्रवृत्ति देखी गई है कि नरेंद्र मोदी की आलोचना को 2014 के लोकसभा चुनाव में मिले जनादेश के अपमान के तौर पर पेश किया जा रहा है. इस बात को पूरी तरह से भुला दिया गया है कि प्रधानमंत्री मनमोहन सिंह का बीजेपी के नेता कितना मखौल उड़ाया करते थे और उन्हें किस-किस तरह के विशेषणों से विभूषित किया करते थे. हिंदुत्ववादी विचारधारा बहुत सहिष्णु नहीं है, यह अब तक स्पष्ट हो चुका है. लेकिन जहां तक सरकार और उसके तहत काम करने वाले विभागों और संस्थाओं का सवाल है, उनसे यह उम्मीद की जाती है कि वे सभी के साथ निष्पक्षता का बर्ताव करेंगी और संविधान में प्रदत्त अभिव्यक्ति की आजादी को सुनिश्चित करेंगी. लेकिन ऐसा होता दीख नहीं रहा.